Deur Ané van Zyl 24 Februarie 2021 05:17
"Toe het Schalk aan die raai gegaan oor wat die babatjie se naam gaan wees, natuurlik grappenderwys," sê sy. "Ek het ook vir die grimeerkunstenaar (Nicola Roodt) vertel, en omdat sy drie kinders van haar eie het, kon sy my 'n bietjie raad gee oor hoe dit is om op stel te wees én 'n mamma te wees."
In die episode "Enige iets vir my fans" ontmoet Pretorius Bezuidenhout en Fourie se karakters, 'n tweeling wat haar boekverkoping bywoon. Hulle vra buitensporige gunste van haar, en sy is in 'n tweestryd of sy dit moet toestaan.
Pretorius sê komedie kom baie natuurlik vir Fourie en Bezuidenhout.
Simone Pretorius in haar rol as skrywer en beïnvloeder. Foto: Petri Schoeman
"Dit was nie 'n groot gedaanteverwisseling vir hulle nie, want in die werklikheid as hulle by mekaar is tree hulle soortgelyk op. Hulle speel van mekaar af," sê sy. "Dit pas hulle soos 'n handskoen."
Sy beskryf die reeks as verfrissend en sê wat lekker is van Ben & Bez is dat Fourie en Bezuidenhout in verskeie rolle te sien is. "Daar is soveel komedie in hulle wat hulle moet uitkry," lag sy. "Dit is lekker dat dit nie alles in een rol hoef in te gaan nie."
Pretorius sê sy is ook opgewonde oor die feit dat die reeks aanlyn beskikbaar is. Dit is die eerste keer dat sy deel is van so 'n projek.
Sy sê dit gaan goed met haar, manlief Andries en hul ongebore babadogter wat deesdae meer gereeld vir mamma 'n lekker skoppie in die maag gee.
"Hoe groter my boepie raak, hoe meer begin realiteit inskop," sê Pretorius, wat hul eersteling verwag. "Ek moet nou aan 'n babakamer begin dink en ons begin nou al meer uitsien na haar koms.
"Ons droom en fantaseer oor haar, en verlang na haar voordat ons haar ken. Ek het regtig 'n baie maklike swangerskap tot dusver, behalwe dat ek so bietjie sukkel met lae bloeddruk. Ek moet seker net 'n bietjie meer gereeld eet," sê sy.
Bennie Fourie en Shcalk Bezuidenhout vertolk 'n tweeling. Foto: Petri Schoeman
"Die swangerskap het op die perfekte tyd gekom. Sommige mense in die bedryf is miskien 'n bietjie bang om swanger te raak, want 'n mens hoor dit is 'n opoffering en dit affekteer die rolle wat jy kan vertolk.
"Maar ons staan in verbasing oor die Here se tydsberekening. Dit is regtig perfek, want ek kan van die huis af werk," sê sy.
"Ek sit tans 'n bietjie 'n skrywers-hoed op en werk aan twee draaiboeke vir 'n reeks. Ek kan nie meer sê nie, maar dit is absoluut gerieflik om in hierdie tyd nie op 'n stel hoef te wees nie, maar steeds 'n kreatiewe uitlaatklep te hê."
Sy sê sy en Andries het nie noodwendig hul swangerskap beplan nie. "Ons was oop daarvoor, maar dit het net gebeur. Ons is nou baie dankbaar daaroor."
* KYK: DIE BEN & BEZ-OMNIBUS
Teken in op Netwerk24 teen R99 per maand om nie net Ben & Bez te kyk nie, maar om ook toegang tot jou gunsteling- Afrikaanse koerante, streekkoerante en tydskrifte te kry, asook ons vorige blitssepies, luisterboeke, -dramas, podsendings en meer.